Karen Hækkerup (S), 2009-04-24:
Det, vi behandler her, er et forslag fra Dansk Folkeparti, som går ud på, at der skal laves om på de regler, der er, når pædofile skal prøveløslades.
Det er vi hos Socialdemokraterne meget enige i at der skal.
Det er ikke acceptabelt, at man får en dom for at være pædofil, og at man så uden at modtage behandling kan gå ud igen, når man har afsonet sin straf.
Pædofile er mennesker, der har problemer, som er så voldsomme, at de ikke kan styre deres egne drifter, som er så voldsomme, at det, som de synes de bliver nødt til at gøre, nemlig at forgribe sig på børn, er noget, de ikke kan undertrykke.
Derfor bliver man nødt til at sige, at de, der er pædofile, ikke bare er kriminelle, de er syge, og syge skal altså have behandling.
Det, Dansk Folkeparti foreslår, er, at det, at man har modtaget behandling, skal være et vilkår for, at man kan blive prøveløsladt.
Det er vi hos Socialdemokraterne enige i.
Der er dog en del af bemærkningerne til Dansk Folkepartis forslag, som Socialdemokraterne ikke bakker op om.
Dansk Folkeparti skriver, at de er tilhængere af tvungen behandling, herunder om nødvendigt med kønsdriftdæmpende medicin.
Det er vi fra Socialdemokraternes side ikke enige i.
Der er forskellige forhold, der gør sig gældende for, hvorfor man ikke kan tvangsmedicinere.
Det, man jo så i stedet for kan, er at sørge for at holde pædofile væk fra børn.
Det tror jeg sådan set virker lige så godt.
Jeg har fundet nogle forskellige rapporter frem, i forbindelse med at vi skulle behandle den her sag.
Der blev jo tilbage i 1997, som ministeren også ganske rigtigt sagde, givet en mulighed for at idømme seksualkriminelle behandling, og den ordning blev gjort permanent i 2001.
Den evaluering og slutrapport, som ligger i forhold til det arbejde, der er blevet gjort tidligere, siger ganske, ganske tydeligt, at der er problemer med ventetiden - nu har jeg så forstået på ministeren, som, siden jeg spurgte fra talerstolen, har været nede at tjekke og fået at vide, at ventetiden åbenbart ikke er, hvad den var i den her rapport - men det, der står i denne rapport, er, at der ud af 497 visiterede kun har været behandlet 123.
Det vil altså sige, at 374 ikke har modtaget behandling.
Det vurderes som værende ikkeoptimalt.
Fra Socialdemokraternes side kan vi kun sige det meget, meget tydeligt og meget, meget klart: Pædofile skader vores børn.
Vores børn har behov for beskyttelse, også mod de pædofile, som ikke kan styre sig selv.
Derfor skal pædofile i behandling, og der skal være grænser for, hvor mange børn de kan nå at forgribe sig på, før fælden klapper.
Det er simpelt hen ikke i orden, at man bare kan modtage en straf, gå ud uden at have modtaget behandling og så gentage sine forbrydelser, for der er ofre hver eneste gang, som skal leve med konsekvenserne af de her pædofile gerninger resten af deres liv.
Vores børn skal ikke være forsøgskaniner; vi bliver nødt til at beskytte dem.
Så Socialdemokraterne vil stille en række spørgsmål til det her forslag.
Vi skal selvfølgelig have opklaret, både hvad ventetiden er i dag, hvor mange der bliver visiteret uden for afdeling Q ved Herstedvester, og om der stadig væk er kapacitetsproblemer.
Vi støtter grundlæggende op om, at man skal stramme op om forholdene, og at det ikke skal være så nemt for de pædofile at kunne komme på gaden igen uden at have modtaget behandling - de skal i behandling.